Višegodišnji financijski okvir; dugoročni proračun EU-a, koji traje od 2021. do 2027.

Trade Control and Expert System – višejezična internetska platforma Europske komisije za sanitarne i fitosanitarne certifikate

Uredbom se utvrđuje rok do 28. lipnja 2021. za donošenje provedbenih odredbi kojima se utvrđuju detaljna pravila za elektronički sustav.

Sustav UKD treba postati operativan najkasnije do 28. lipnja 2025. jer će putem njega od tog datuma svi gospodarski subjekti obvezno morati ishoditi uvozne dozvole ili podnositi izjave uvoznika carinskim tijelima kako bi mogli zakonito uvoziti kulturna dobra u Uniju.

Ovo drugo godišnje izvješće o napretku obuhvaća razdoblje od srpnja 2020. do lipnja 2021. i u njemu se predstavlja napredak postignut donošenjem potrebnih provedbenih odredbi i uvođenjem faze 1. – „konceptualizacija” projekta UKD. Radi cjelovitosti ovdje su ukratko spomenuti zadani ciljevi, arhitektura projekta i pristup planiranju, koji su detaljno navedeni u prvom godišnjem izvješću o napretku. Ukupna procjena postignutog napretka i utvrđeni rizici od kašnjenja sažeti su u odjeljku sa zaključcima ovog izvješća.

Komisija je svoje prvo godišnje izvješće o napretku predstavila prošle godine. U njemu su opisane mjere koje je Komisija poduzela u prvoj godini nakon stupanja Uredbe na snagu, i to: a) pripremne aktivnosti za donošenje potrebnih provedbenih odredbi i (b) savjetovanja s državama članicama u okviru Stručne skupine za carinska pitanja povezana s kulturnim dobrima i Projektne skupine za uvoz kulturnih dobara. Kad je riječ o potencijalnim rizicima od kašnjenja u uspostavi sustava UKD u zadanom roku, u izvješću je utvrđena neizvjesnost oko osoblja dodijeljenog projektu i financiranja projekta iz VFO-a.

Svakih 12 mjeseci od stupanja na snagu Uredbe i do uspostavljanja operativnosti sustava UKD Komisija treba podnijeti izvješće Europskom parlamentu i Vijeću o napretku u uspostavljanju elektroničkog sustava.

Obveza uvoznika da ishode uvoznu dozvolu ili sastave i podnesu izjavu uvoznika carinskim tijelima počet će se primjenjivati tek kad centralizirani elektronički sustav (sustav UKD) postane operativan. Komisija će razviti sustav UKD najkasnije do 28. lipnja 2025.

Iako se projekt razvija istodobno na nekoliko razina, može se figurativno podijeliti na sljedeće tri faze.

Faza 1. – konceptualizacija: prvo se priprema poslovni model, u kojem se obrazlaže projekt i utvrđuju proračunski zahtjevi. Zatim se primjenom modeliranja poslovnih procesa (MPP) sastavlja dokument o viziji, u kojem se navode podrobnije informacije povezane s definicijom projekta u smislu arhitekture, troškova, vremena i rizika te informacije kao što su ključne etape, rezultati i organizacija projekta. Ti dokumenti odražavaju rasprave i sadržaj provedbenog akta koji izrađuje Komisija.

Faza 2. – razvoj sustava: u skladu s odredbama provedbenog akta i izrađenim korisničkim zahtjevima i funkcionalnim specifikacijama sustava razvijaju se tehničke specifikacije o načinu gradnje sustava. Te tehničke specifikacije uključuju: arhitekturu koja će se upotrebljavati, poruke koje trebaju dostaviti gospodarski subjekti, sučelja prema drugim sustavima, planove ispitivanja itd.

Kad dizajn sustava bude spreman u konceptualnom smislu i kad se ostvare rezultati navedeni u tablici 1., ključnim točkama 1. i 3. (vidjeti Prilog I.), započinje opsežniji rad te se aspekti koji su više tehničke prirode obrađuju u dokumentima Specifikacija aplikacije i usluga te Tehničke specifikacija sustava, kojima se konkretiziraju dokument o poslovnom modelu i dokument o viziji.

Faza 3. – uvođenje i rad: započinje stvarna faza razvoja informatičkog sustava (faza izgradnje), nakon koje slijedi prijelazna faza u kojoj se rane inačice sustava UKD postupno uvode za različite skupine korisnika i provode se ispitivanja kako bi se osiguralo da do 28. lipnja 2025. gospodarski subjekti i nadležna tijela budu sposobni i dobro obučeni za upotrebu sustava. Nakon te faze slijedi razdoblje od šest mjeseci pružanja podrške, u kojem će se sustav podešavati u skladu sa svim operativnim potrebama koje bi se mogle pojaviti tek nakon što informatički sustav postane obvezan, i u svrhu osiguravanja nesmetanog rada.

Treba napomenuti da će sustav UKD biti povezan s carinskim tijelima država članica sustavom EU CSW-CERTEX do 3. ožujka 2025., slijedom prijedloga Komisije o okruženju jedinstvenog sučelja EU-a za carinu, što će carini omogućiti automatsku kontrolu dokumenata izdanih za uvoz kulturnih dobara. Za tu je aktivnost potrebno ispitivanje usklađenosti.

4.Pregled NAPRETKA

Donošenje provedbenih odredbi

U prvoj fazi Komisija je donijela potrebne provedbene odredbe za uspostavljanje elektroničkog sustava. Kako bi dobila bolju perspektivu s gledišta praktične provedbe, opsežno se savjetovala s predstavnicima država članica u Stručnoj skupini za carinska pitanja povezana s kulturnim dobrima i u Odboru za kulturnu robu.

Stručna skupina je forum za raspravu o provedbenim pitanjima zakonodavstva Unije o kulturnim dobrima koja se odnose na carinu, a posebno Uredbe (EU) 2019/880 o unosu i uvozu kulturnih dobara i Uredbe (EZ) br. 116/2009 o izvozu kulturnih dobara. Potonja je uredba skup pravila EU-a kojima se propisuje i sustav izdavanja dozvola pri izvozu, a na snazi je od 1993.

Komisija je redovito obavješćivala udruženja tržišta umjetnina o napretku rada kako bi praktična provedba Uredbe bila dobro prilagođena stvarnim uvjetima na tržištu. Kao službeni korak postupka donošenja nacrt provedbenog akta stavljen je na raspolaganje na internet radi savjetovanja s dionicima tijekom četverotjednog razdoblja (24.3.2021.–21.4.2021.).

Provedbeni akt sastoji se od pet odjeljaka, od kojih se posljednji odnosi na detaljna rješenja za uspostavu i rad sustava UKD.

Sustav UKD treba razviti kao neovisan modul postojećeg sustava TRACES, kojim upravlja Glavna uprava za zdravlje i sigurnost hrane (Glavna uprava SANTE). Komisija treba osiguravati njegov rad, održavanje, podršku i sva potrebna ažuriranja ili razvoj.

Kako bi sastavljala potrebna periodična izvješća i osiguravala razvoj, funkcioniranje i održavanje sustava, Komisija mora imati pristup svim podacima, informacijama i dokumentima u sustavu UKD. Osigurat će i međusobnu povezanost sustava UKD i nacionalnih carinskih sustava putem sustava EU CSW-CERTEX.

Kako bi se osmislila, pratila i vodila pravilna provedba sustava UKD te kako bi se njome upravljalo, države članice i Komisija morat će odrediti kontaktne točke.

Vrlo je važno da podnositelji zahtjeva za dozvolu/nositelji dozvole ili davatelji izjava u izjavama uvoznika budu točno identificirani u sustavu UKD. Zbog toga se na temelju provedbenog akta gospodarski subjekti trebaju identificirati EORI brojem.

Za ispunjavanje zahtjeva za uvozne dozvole i izjava uvoznika u prilogu provedbenog akta utvrđuje se podatkovni rječnik, tj. vrsta informacija koje će podnositelji zahtjeva i davatelji izjava trebati unijeti u sustav UKD kako bi ispunili i podnijeli odgovarajuće obrasce.

Iako se u temeljnom aktu upućuje na „format”, to se ne bi trebalo shvatiti doslovno jer će obrasci koji se mogu ispuniti biti elektronički, a ne tipični papirnati dokumenti. Moći će se napraviti ispis licence, izjave ili općeg opisa, ali suprotno specifikacijama iz Uredbe o izvozu kulturnih dobara, to se može napraviti na bilo kojoj vrsti papira (tj. bez obveznih dimenzija stranice ili debljine papira ili međusobno povezanih sigurnosnih obrazaca). U svakom slučaju, kad carina ili nadležna tijela trebaju provjeriti dozvolu ili izjavu, to će učiniti tako da je preuzmu elektroničkim putem iz sustava UKD. Nadalje, takvi preuzeti dokumenti bit će samostalni, što znači da se valjanost elektroničkih potpisa i cjelovitost dokumenta provjeravaju svaki put kad se pristupi dokumentu (ili njegovu primjerku) u skladu s normom eIDAS.

Budući da će dokumentacija postojati u sustavu UKD, a carinama će biti dostupna elektronički putem sustava EU CSW-CERTEX, neće postojati rizik od krivotvorenja kao kod papirnatih dokumenata. Nadalje, provedbenim aktom daje se skup jamstava u obliku elektroničkih pečata i potpisa, čime će se spriječiti svaka nezakonita promjena sadržaja i ovjerit će se točno vrijeme i datum kad je obrazac podnesen i kad ga je primilo nadležno tijelo.

Točnije, elektroničke uvozne dozvole potpisivat će dužnosnik za ovjeravanje nadležnog tijela svojim elektroničkim potpisom, potvrđivat će se naprednim ili kvalificiranim elektroničkim pečatom nadležnog tijela izdavanja, a zatim će ih sustav UKD potvrditi naprednim ili kvalificiranim elektroničkim pečatom.